Limba sarda/campidanesu

Su **sardu** est una lìngua romanza chi su pòpulu de Sardìnnia fueddat in s'Ìsula sua, e sa comunidadi sarda chistionat in disterru.

## Datus generalis
Su sardu est atesu meda de su latinu e de is atras lìnguas neolatinas, prus de totu po su chi pertocat sa gramàtica. Sa lìngua sarda si agatat in s**ala ocidentali'' de sa latinidadi, paris cun su [[Limba catalana|catalanu]], su [[Limba frantzesa|francesu]], s'[[Limba otzitana|ocitanu]], su [[Limba ispagnola|spanniolu]], su [[Limba portughesa|portughesu]] e atras minoris. Custu bolit nai chi tenit cumenti caraterìstica su plurali in -s. 
Aintru de is lìnguas latinas, si sinnialat chi ndi at bogau s'artìculu ("su"/"sa") de su latinu ''ipse'', candu invecis totu is atras lìnguas dd'ant bogau de ''ille'' (foras de su cadelanu in is [[Ìsulas Baleares|Ìsulas Balearis]] chi at bogau s'artìculu ''es''/''sa'' de su latinu ''ipse''), in prus est s'ùnica chi fraigat su tempus benidori ponendi su verbu de agiudu "àire" ananti de su disfiniu (p.e.: ''apu a cantai'' de "habeo ad cantare") e no a pustis (p.e.: it. ''canterò'', de "cantare habeo").

== Stòria ==
=== Nascimentu de sa lìngua sarda ===
Su sardu cumenti lìngua chi ndi benit de su latinu incumintzat a nasci in su 238 ananti de Cristu, candu sa Sardìnnia fut provìncia de [[Roma|Roma]]. Su latinu de is soldadus romanus, chi no fut su chi studiaiant in is lìbarus ma fut diferenti meda a intru de is regionis chi ndi beniant, at incumentzau a s’amesturai a pustis cun sa lìngua chi is sardus fueddaiant; a dolu mannu no scieus meda de sa lìngua chi chistionaus in Sardìnnia a su tempus a insaras, ca no si est abarrada axeda e duncas totu su chi scieus est gràtzias a fueddus (prus chi totu arrelatamus a su sartu, bestiàmini, matas) chi no ndi benint de su latinu ma chi ndi benint de su “paleusardu”, cumenti a làcana, mara… Is Romanus perou no ant agatau su “paleusardu” sceti, difatis tocat a no si ndi scaresci de totu is citadis pùnigas in is costeras, chi a marolla ant intrau fueddus pùnicus a intru de is sardus puru; inue is faeddus pùnicus chi ancoras imperaus fatu fatu funt unus cantu, est a nai mitza, cìpari, farrancada, tzichiria, tzingorra (in italianu, ''sorgente, rosmarino, una manciata, aneto, piccola anguilla''). A contu fatu duncas su sardu est una lìngua romanza cumenti a su francesu, su spanniolu, su cadelanu, su portughesu, s’italianu, su ladinu; totu lìnguas chi funt nàscias de su latinu de is soldadus romanus cun sa lìngua chi sa genti de su logu fueddaiat giai.

=== Arrutroxa de Arroma e Imperu Bizantinu ===
Cumentzendi is sègulus cuatru e cincu agoa de Cristu, in s’imperu romanu ddoi ìntrant is "bàrbarus". Sa Sardìnnia puru no abàrrat a foras de custas intradas, e difatis intru de su 450 e su 530 nci lompint is Vàndalus, chi a su tempus aiant cunchistau giai s’[[Àfrica]] arromana. Sigumenti in Sardìnnia ddoi funt abarraus otanta annus sceti, no ant lassau arrastus in sa lìngua nosta. In su 534 sa Sardìnnia tòrrat a intrai in s’Imperu Arromanu, chi perou immoi sa capitali no est prus Arroma ma [[Costantinòpoli]]. Medas funt is fueddus chi ndi funt bènnius de custu atòbiu cun is bizantinus, chi depeus ammentai, sa curtura insoru est intrada in totu is partis de sa vida de is sardus de su tempus; is fueddus bizantinus prus connottus funt ''lepa'', ''condaxis'' / ''condaghes'' (arregorta de àutus giurìdicus), nòminis de personi cumenti a ''Miali'', ''Aleni'', ''Giorgi'', ''Stèvini''.

=== Is pisanus in Sardigna ===
Bisàntziu si ndi stèsiat de Sardìnnia po mori de is musulmanus, duncas s’Ìsula abbàrrat a sola fintzas a s’annu milli, candu cun s’annu milli Pisa e [[Gènova]] cumèntzant a intrai prus chi totu in Cabu de Susu e in su Giuixau de Casteddu, e ant lassau sa citadi de Sassari a is Genovesus. Po medas annus calincunu linguista at portau a in antis s’idea chi is pisanus apant mudau meda sa bariedadi campidanesa, in sa pronùntzia e in s’evolutzioni de sa lìngua, narendi chi su campidanesu "lìngua", "silìcua", "anguidda", "ègua" o "cena", funt totu pròdusius de sa colonisadura pisana e chi is fueddus sardus diaderus siant "limba", "siliba", "ambidda", "eba", "chena", chi ancora fait a ddus intendi in Cabu de Susu. Is ùrtimus stùdius intamis ant amostau de manera crara chi, sendi chi is pisanus funt abarraus sessanta annus sceti in Cabu de Giossu, sendi chi no si funt mai bòfius amesturai a is sardus, est craru chi no ant pòtziu mudai una bariedadi chi partit de susu de Aristanis e chi pìgat prus de una perra de Sardìnnia. E prus pagu ancoras in cussus annus, in ui no esistiat sa scola cumenti a oi, no ddoi fiat s’arràdiu, is giorronalis, sa telebisioni. Is fueddus e is fenòmenus chi a is linguìstas stràngius che [[Max Leopold Wagner]] funt partus stravanaus e acanta de su pisanu antigu e diferentis de su sardu de Cabu de Susu, funt nàscius simprementi ca est diferenti sa stòria de cumenti su latinu est intrau e de cumenti est andau a in antis in Cabu de Susu e in Cabu de Giossu. Duncas, a contu fatu, siat "lìngua" siat "limba" (e totu is atrus fueddus chi eus arremonau) funt sardus a su 100%, unu perou fait parti de is [[Sardu campidanesu|bariedadis campidanesas]] e s’atra de is [[Sardu logudoresu|bariedadis logudoresas]]. Comuncas, craru est chi calincunu fueddu est intrau in sardu de su pisanu, is prus connotus funt "bèciu"-"(b)etzu", "brigùngia"-"(b)irgonza".

=== Su cadelanu e su castillianu in Sardigna ===
Su cadelanu bessit lìngua officiali de Sardìnnia in su 1479, centu annus agoa chi is cadelanus fiant intraus cun is sordaus in s’ìsula. Chentza duda peruna, su cadelanu est sa lìngua stràngia chi prus est intrada in su sardu, oi in dì puru meda fueddus chi imperaus tenint arrexini cadelana, est a nai "ferreri", "pichepedreri", "sabateri", "mìgia", "buciaca", "cadira", "bratzolu" e aicci narendi. Custa lìngua fiat aici forti in sa sociedadi puru chi esistiat unu dìciu in Casteddu “no connoscit su cadelanu” chi ddu imperànt po nai de unu fulanu chi fiat innioranti meda. Su castillianu est intrau meda a su propriu perou prus a tardu, a s'accabada de su 1500 candu giai nci fiant stetius 100 annus de influentzia de su cadelanu. Medas notàrius dd’ant imperau fintzas a s’acabbu de su 1700, e in calincunu logu po fintzas in is primus annus de su 1800, su sardu at arriciu una sienda de fueddus de su castillianu; perou bisongiat a ddu nai ca medas si funt perdius e po cussu parit ca is fueddus cadelanus prevalessint occannu. Nci funt medas fueddus castillianus in su sardu campidanesu e prus puru in su logudoresu, in su primu podeus agattai: "aposentu", "brincai", "callentai", "dengosu", "fardetta", "gana", "intregai", "lei" (''legge'' in italianu), "menguai", "nascimentu", "obra", "prenda", "resfriai", "sintzillu", "tacca", "ventana". Toccat a nai ca is verbus in castillianu prevalessint in su sardu a cunfrontu de cussus de su cadelanu, mentras su cadelanu prevalessit in medas atras cosas.

=== S’italianu in Sardigna ===

In su 1718 sa Sardìnnia bessit parti de su chi iat a essi stètiu s’Arrennu de Itàlia. Fintzas a cussu annu perunu dominadori at tentu s’idea de nci burrai sa lìngua sarda de su totu po imponni sa lìngua sua, ma sa polìtiga savojarda teniat sa tenta de fai binci prus de totu is atras sa lìngua italiana. Sigumenti su sardu fiat forti meda cumenti a lìngua, e cun is mesus de cussus tempus no fiat a fai una furriada linguìstiga de pressi, s’arruga prus simpri po italinisai sa Sardìnnia fiat a italianisai su sardu in antis. Est prus simpri meda a passai de unu sardu italianisau a s’italianu chi no de unu sardu sintzillu a s’italianu. Po fai custu, su primu passu fiat a nci bogai de sa conca de is sardus is fueddus chi fiant atesu meda de s’italianu e a ddus arremprasai cun fueddus italianus “cun sa –u a s’acabu” ([[italianu procediu|sardu proceddinu]]), po fintzas is fueddàrius e is gramàtigas de su tempus (s’Otuxentu) teniant custa tenta, sa de imparai s’italianu a is sardus passendi de unu sardu totu amesturau. S’italianu at perou cumentzau a si spainai diaderus cun sa scola po totus in su Noixentu, cun su serbìtziu de sordau, cun is giorronalis. S’allestrada manna de s’italianu in Sardìnnia dd’eus tenta cun sa telebisioni, chi at betiu sa lìngua de su Stadu in totu is domus sardas. In is ùrtimus cincuanta annus, su sardu at arrenconau unu muntoni de fueddus, arremprasaus de italianismus e custu est acadèssiu in totu s’ìsula, no ddoi funt logus e biddas a nca custu fenòmenu no siat acadèssiu. Sa "enna" o "janna" est bessia "sa porta", su "ajaju" est bessiu su "nonnu", su "fradili" est bessiu su "cuginu", e aici nendi.

=== Sa batalla po sa lìngua sarda ===
In s’acabu de is annus Sessanta e in su cumentzu de is annus Setanta de su Millinoixentu, in totu s’Europa nci est stètia una furriada curturali in totu is logus a nca ddoi fiat una lìngua de minoria. Po nai, in Spànnia, morendisì Franco su ditadori, is minorias linguìsticas bascas e cadalanas ant cumentzau a traballai meda po torrai a fai nasci is lìnguas insoru, in su Galles in s’[[Rennu Auniadu|Arrennu Uniu]] is gallesus ant cumentzau sa batalla insoru po fai arreconnosci sa lìngua gallesa e su pròpiu ant inghitzau a fai is brètonus, is ladinus, is furlanus e totu is atras minorias europeas. In Sardìnnia puru su movimentu po sa lìngua sarda si fiat fatu forti meda: in s’universidadi, in sa scola, in sa sotziedadi a chistionai de lìngua sarda no fiat prus unu spantu. Is studiosus che Antoni Lèpori su professori fiant cumentzendi a scriri fueddàrius modernus, a studiai sistemas ortogràfigus po scriri su sardu de manera coerenti. Totu custas batallas, atòbius e stùdius ant fatu nasci in su 1997 sa lei sarda nùmuru 26, chi est sa primu lei chi nàrat de manera crara chi su sardu est una lìngua chi fait a dda imperai in dònnia logu imparis a s’italianu. Nàrat puru ca sigumenti est una sienda, unu scrusoxu mannu po sa terra e su pòpulu sardu, tòcat a dda amparai cumenti si spètat, in sa scola, in sa sotziedadi e in sa vida de dònnia dii. Agoa de duus annus est bessia sa lei 482 de su stadu, chi agoa de giai giai sesanta annus de democratzia cumprit s’artìgulu ses de sa Carta de su Stadu. Cun custa lei, su stadu arreconnoscit doxi minorias linguìstigas a intru de is làcanas italianas, est a nai sa sarda, chi est sa minoria prus manna, sa furlana, sa tedesca, sa slovena, sa arbanesa, sa grecània, sa frantzesa, sa ladina, sa croata, sa franco-proventzali, sa cadelana e s’otzitana. Is partis prus de importu de custa lei funt chi totu custas lìnguas de minorias fait a nci ddas intrai in sa scola (de is elementaris fintzas a is mèdias). No cumenti a unus cantu de oras a sa cida, cumenti a una lìngua stràngia, ma chi fait a ddas imperai po imparai is imparus che sa matemàtica, sa stòria, sa giografia e aici nendi. Custa est una furriada diaderus ca sa lìngua de minoria bessit a lìngua mesu de imparu. Atra parti de importu mannu de custa lei est chi arreconnoscit s’importàntzia de sa lìngua de minoria in s’aministratzioni pùbriga, e duncas permitit de dda imparai acanta de s’italianu, mancai s’italianu sceti donghit efetus de lei.

== Spartzidura, situatzioni a dii de oi e perìgulu de estintzioni ==
Si carculat chi dda iant a fueddai o cumprèndi, a su mancu po unas cantas fràsias, unas 1.200.000 personis de [[Sardigna|Sardìnnia]] e in prus is disterraus chi no ddoe bivint. Is chi dda cumprendint e dda imperant de mellus manera funt meda prus pagus, ma no ddoe at nisciuna cherta specialìstica chi nde tratit; parit perou, cumenti po totu is lìnguas de minoria, chi a dda fueddai mellus siant is bècius, mancari ddoe siant giòvunus chi dda stùdient e impreent beni.

Segundu a unu stùdiu de sa regioni, su sardu ddu iant a connòsci unas 1.495.000 personis e fueddai unas 1.000.000, a fronti de unu tres % sceti chi naraat de no ddu connosci, de no ddu cumprèndi e de no ddu bolli imparai. Ant perou sinnalau chi ddoe est s'arriscu chi su sardu iat a podi andai intra pagu tempus in estintzioni, si no si ponit rimèdiu, ca su bilinguismu est ancora a bìi; in prus, sighit a girai unu ''stigma'' assotziau a sa lìngua, e in is ofìtzius pùblicus no si imperat a favori, oi, de s'italianu sceti.

Custa situatzioni si depit a su stadu de diglossia, a livellu sociològicu, chi at tentu e ancora tenit su sardu de s'època moderna in susu, ca is invasoris sempiri ant impostu che ofitziali sa lìngua insoru; si depit tenni in contu chi is ibèricus teniant is lìnguas insoru afaca a su sardu, mentras chi in s'ùrtimu perìodu de dominatzioni, sa piemontesa, is de Savoja cheriant auniri su domìniu insoru fintzas linguisticamenti e ddoe c'ant bogau spanniolu e sardu puru. Sa cosa si nc'est ancora prus imbrutada in is annus '50 e '60 de su sèculu passau, cando is mèdius de comunicatzioni e s'istrutzioni ofitziali ant fatu a manera chi is sardus aiant intendiu s'italianu che "lìngua de cultura e de genti scida", scioberendi de no imparai prus su sardu a is fillus. In custu tempus, benit puru a pìgiu su dualismu tra citadi e bidda, in ui sa lìngua mama no est ancora totu spèrdia. Pustis de una pelea longa cumintzada de is annus '70, si podit nai chi calicuna cosa siat cambiada ma solu in su [[1997]], po mori de una lei regionali chi at postu su sardu che lìngua ofitziali de sa Sardìnnia in paris a s'italianu.

Immoi nci at ddoe duas scolas de pensu: a una banda, chini pentzat chi su raixinamentu de su sardu de sa sotziedadi sarda siat arribau a unu puntu chi su sardu si creit oramai belle scumpartu e duncas estintu, a un'àtra chini invecis cherit torrai sa lìngua a is sardus circhendi de sighi s'esèmpiu de àteras lìnguas de minoria, cumenti su cadelanu. Nci at una certa atividadi po unificai su sardu, partziu in una cantidadi manna de dialetus (unus 350) chi intra issus si podent cumprendi, ma po immoi est in suta a crìtica o polèmica (cumenti at sutzediu po sa [[Limba Sarda Unificada]] e sa [[Limba Sarda Comuna]]).


== Is bariedadis ==

Medas linguistas partzint su sardu in medas bariedadis, cun duas ortografias fundamentalis a ddas intregai: su [[Sardu campidanesu|campidanesu]] e su [[Sardu logudoresu|logudoresu]]-[[nugoresu]]. Su [[Gaddhuresu|gadduresu]] ([[Limba corsicana|cossu]]), s'[[Dialetu aligheresu|aligheresu]] ([[Limba catalana|catalanu]]) e su [[tabarchinu]] (ligurinu) no funt dialetus sardus. Po su [[tàtaresu]] (o turritanu) sa chistioni est prus difìtzili ca mancari siat de gramàtica corsicana, tenit meda de su lèssicu logudoresu (80% a parri de medas).

Is linguàgius sardus **logudoresus** ddus chistionant de su Màrghine e de su Montiferru in susu, fintzas a su monti Limbara. No est presenti in Gaddura (francu po is biddas de [[Terranoa]] e [[Luras]]), ma medas ddu fueddant fintzas in [[Tàthari|Tàtari]] e [[S'Alighèra]], mancari custas cussòrgias tèngiant dialetus insoru, e est istada sa lìngua de referèntzia po sèculus po is poetas sardus e de sa [[litteradura sarda|literadura sarda]]. Su **nugoresu**, chi est postu a pari cun su logudoresu, si no po sa mancàntzia de sa [[lenitzione|lenitzioni]], si chistionat in sa provìncia de [[Nùgoro]], boghende·ddi a parti su tretu asuta de Sòrgono (lìngua de Mesanìa) e de su Màrghine (logudoresu). Si creit chi siat custu su fueddu prus biu, e chi peri is piciocheddus ddu chistionint de piciocheddus.

== Is grafias ==
Fintzas a oi, mancari nci siant staus medas traballus e bideas, po sa lìngua sarda no si agatat ancora unu "standard" sceti de scritura. S'ùnicu puntu chi acomunat sos studiosus est sa modalidadi de acentadura: s'acentu cherit postu in sa sìllaba de tres (partendi de sa fine de su fueddu) o in s'ùrtima. Lassandi a banda is grafias no scientìficas, chi is scritoris e is poetas ant sighiu peri sèculus medas, oi ddoi funt cincu propostas principalis po scriri su sardu:

* **LSC**: [[Limba Sarda Comuna]], ofitziali po is àtus de sa Regioni.
* **LSU**: [[Limba Sarda Unificada]].
* **LdM**: [[Limba de Mesania]].
* **GSA**: [[Grafia sarda autònoma]].
* **Su Sardu Standard*': standard pubricau de s'Acadèmia de su Sardu.

Is còdixis po su Sardu e is àteras lìnguas de Sardìnnia funt:
* ISO 639-1: sc 
* ISO 639-2: srd 
* ISO 639-3: variously:
** srd — Sardinian (generic)
** sro — Campidanese
** sdn — Gallurese
** src — Logudorese
** sdc — Sassarese

== Documentus in sardu antigu ==
Su sardu est stau sa lìngua ofitziali de is [[Judicados sardos|juigaus]] in s'[[Edade de Mesu|Edadi de Mesu]]. Sa lìngua scrita presentaat meda latinismus chi oi no s'intendint prus e una grafia chi suferiat s'influèntzia de is assentadoris (toscanus, genovesus o catalanus fatu-fatu). [[Dante Alighieri]] fueddat de su sardu in *De vulgari eloquentia* e nci bogat is sardus de s'òrbita italica, po chi a parri suu no teniant unu volgari chi si depiat tenni a contu e sighiant a stroci su latinu ("domus nova" e "dominus meus" narant infatis):

Si podit biri calicunu elementu de su sardu giai in su 1063, ma si depit aspetai una bintina de annus a pustis po biri is primus documentus in sardu antigu, cumenti sa *Carta Volgare* (in campidanesu) e su chi si narat *Privilegio logudorese*, oi cunservau in Pisa:

*Donatzioni de Torchitoriu* (1089 o 1103, campidanesu):

*Atu* tra Bernardu, su pìscamu de Civita (oje narada [[Terranoa]]), e Beneittu, aministradori de s'Òpera 'e sa Sea in Pisa (1173, logudoresu):

Sa segunda *Carta* in campidanesu, cunservada in Frantza, chi risalit a su 1190-1206:

*Statudus tataresus*, scritus in logudoresu (1316)

Sa fentomada *Carta de Logu* de su [[Giuigadu de Arborea|Juigadu de Arborea]] (1355-1376):


In su Cincucentus e Sexentus, su sardu iat a ai àpiu fueddus medas chi beniant de su cadelanu e spanniolu, po mori de sa dominadura. Aici puru est capitau in cussa piemontesa po is fueddus italianus, e ancora in su perìodu fintzas a oi.

== Vocabolarieddu ==
Inoxi si podit ghetai un'ograda a calicunu fueddu a manera de ddu ponni a cunfrontu in is [[limbas romanzas|lìnguas romanzas]].



== Fueddus in italianu e in is linguàgius sardus ==


== Boxis acapiadas ==
* [[Limbas de sa Sardigna|Lìnguas de sa Sardìnnia]]
* [[Italianu procediu|Italianu porcheddinu]]
* [[Limba polinomica|Lìngua polinòmica]]
* [[Limba sarda|Limba sarda (LSC)]]
* [[Limba sarda/logudoresu|Limba sarda (logudoresu)]]

== Notas ==
<references/>

== Bibliografia ==

* Porru, Vissentu, *Dizionariu universali sardu-italianu*, Cagliari, Casteddu, 1832.
* [[Giovanni Spano|Spano, Giovanni]], *Ortografia sarda nazionale*, Casteddu, Reale Stamperia, 1840.
* [[Giovanni Spano|Spano, Giovanni]], *Vocabolario sardo-italiano e italiano-sardo*, 2 voll., Casteddu, 1851-1852 (torradu a imprentare dae Bologna, Arnaldo Forni, 1966).
* [[Max Leopold Wagner|Wagner, Max Leopold]], *Fonetica storica del sardo*, bortadu dae Giulio Paulis, Casteddu, Trois, 1984. (bortadura de: *Historische Lautlehre des Sardinischen*, 1941).
* [[Max Leopold Wagner|Wagner, Max Leopold]], *La lingua sarda. Storia, spirito e forma*, Berna, Francke, 1951; como a incuru de Giulio Paulis, Nùgoro, 1997.
* [[Max Leopold Wagner|Wagner, Max Leopold]], *Dizionario etimologico sardo (DES)*, Heidelberg, Carl Winter, 1962 (torradu a imprentare dae Casteddu, Trois, 1989).
* [[Giulio Angioni|Angioni, Giulio]], *Pane e formaggio e altre cose di Sardegna*, Zonza, Casteddu, 2002.
* [[Giulio Angioni|Angioni, Giulio]], *Tutti dicono Sardegna*, EDeS, Casteddu, 1990.
* [[Francesco Alziator]], *Storia della letteratura di Sardegna*, Casteddu, 3T, 1982
* Bruno Anatra, *Editoria e pubblico in Sardegna fra Cinque e Seicento*, Roma, Bulzoni, 1982
* Maxia, Mauro, *Lingua Limba Linga. Indagine sull'uso dei codici linguistici in tre comuni della Sardegna settentrionale*, Casteddu, Condaghes 2006
* Maxia, Mauro, *La situazione sociolinguistica della Sardegna settentrionale*, in *Sa Diversidade de sas Limbas in Europa, Itàlia e Sardigna*, Regione Autònoma de Sardigna, Bilartzi 2010
* Areddu, Alberto G., *Le origini "albanesi" della civiltà in Sardegna*, Nàpoli, 2007.
* B. S. Kamps e Antonio Lepori, [http://casteddu.com/cstd/sardo.htm Sardisch fur Mollis & Muslis], Steinhauser, Wuppertal, 1985.
* Blasco Ferrer, Eduardo, *Linguistica sarda. Storia, metodi, problemi*, Condaghes, Casteddu, 2003.
* Blasco Ferrer, Eduardo *Paleosardo. Le radici linguistiche della Sardegna neolitica*, Berlinu/New York (2010)
* Bolognesi, Roberto e Wilbert Heeringa, *Sardegna tra tante lingue: il contatto linguistico in Sardegna dal Medioevo a oggi*, Condaghes, Casteddu, 2005.
* Bolognesi, Roberto, *Le identità linguistiche dei sardi*, Condaghes
* Bolognesi, Roberto *The phonology of Campidanian Sardinian : a unitary account of a self-organizing structure*, The Hague: Holland Academic Graphics
* Cardia, Amos, *S'italianu in Sardìnnia*, Iskra, 2006.
* Cardia, Amos, *Apedala dimòniu*, I sardi, Casteddu, 2002.
* Casula, Francesco, *La Lingua sarda e l'insegnamento a scuola*, Alfa, Cuartu Sant'Aleni, 2010.
* Casula, Francesco, *Breve storia della scrittura in Sardegna*, EDES, Casteddu, 1978.
* 
* 
* 
* Sugeta, Shigeaki, *Su bocabolariu sinotticu nugoresu - giapponesu - italianu: sas 1500 paragulas fundamentales de sa limba sarda*, Della Torre, Casteddu, 2000.
* Sugeta, Shigeaki, *Cento tratti distintivi del sardo tra le lingue romanze: una proposta*, 2010.
* Colomo, Salvatore (a cura di), *Vocabularieddu Sardu-Italianu / Italianu-Sardu*.
* 
* Farina, Luigi, *Vocabolario Nuorese-Italiano e Bocabolariu Sardu Nugoresu-Italianu*.
* Jones, Michael Allan, *Sintassi della lingua sarda (Sardinian Syntax)*, Condaghes, Casteddu, 2003.
* Lepori, Antonio, *Vocabolario moderno sardo-italiano: 8400 vocaboli*, CUEC, Casteddu, 1980.
* Lepori, Antonio, *Zibaldone campidanese*, Castello, Casteddu, 1983.
* Lepori, Antonio, *Fueddàriu campidanesu de sinònimus e contràrius*, Castello, Casteddu, 1987.
* Lepori, Antonio, *Dizionario Italiano-Sardo Campidanese*, Castello, Casteddu, 1988.
* Lepori, Antonio, *Gramàtiga sarda po is campidanesus*, C.R., Cuartu San'Aleni, 2001.
* Lepori, Antonio, *Stòria lestra de sa literadura sarda. De su Nascimentu a su segundu Otuxentus*, C.R., Cuartu San'Aleni, 2005.
* Mameli, Francesco, *Il logudorese e il gallurese*, Soter, [[Villanova Monteleone]], 1998.
* Mensching, Guido, *Einführung in die sardische Sprache*, Romanistischer Verlag, Bonn, 1992.
* [[Giuseppe Mercurio|Mercurio,Giuseppe]], *S'allega baroniesa. La parlata del sardo-baroniese – fonetica, morfologia, sintassi*, Ghedini, Milanu, 1997.
* Pili, Marcello, *Novelle lanuseine: poesie, storia, lingua, economia della Sardegna*, La sfinge, Ariccia, 2004.
* [[Michelangelo Pira|Pira, Michelangelo]], *Sardegna tra due lingue*, Della Torre, Casteddu, 1984.
* Pittau, Massimo, *Grammatica del sardo-nuorese*, Patron, Bologna, 1972.
* Pittau, Massimo, *Grammatica della lingua sarda*, Delfino, Tàtari, 1991.
* Pittau, Massimo, *Dizionario della lingua sarda: fraseologico ed etimologico*, Gasperini, Casteddu, 2000/2003.
* Putzu, Ignazio, «La posizione linguistica del sardo nel contesto mediterraneo», in *Neues aus der Bremer Linguistikwerkstatt. aktuelle Themen und Projekte*, a cura di Cornelia Stroh, Universitätsverlag Dr. N. Brockmeyer, Bochum, 2012, pp.&nbsp;175–206.
* Rubattu, Antonino, *Dizionario universale della lingua di Sardegna*, Edes, Tàtari, 2003.
* Rubattu, Antonino, *Sardo, italiano, sassarese, gallurese*, Edes, Tàtari, 2003.
* Grimaldi, Lucia, *Code switching nel sardo – un segno di disintegrazione o di ristrutturazione socio-linguistica?*, 2010.
* 
* 
* Toso, Fiorenzo, La Sardegna che non parla sardo, Cuec, 2012
* 
* Poscheddu, Peppe (1990); a cura di Giuseppe Petazzi. *Vocabolario medico : italiano-sardo sardo-italiano'', 2D Editrice Mediterranea, Casteddu

## Acàpius de fora
* Ditzionàriu in línia de sa limba e de sa cultura sarda - Regione Autònoma de Sardìnnia
* A iscola de sardu (Maria Barca) - Sassari.TV 
* Grammàtica de su sardu campidanesu 
* Grammatica de su sardu nugoresu (in sardu)
* Grammatica de su sardu nugoresu (in italianu)
*Dizionario universale della lingua di Sardegna - Antoninu Rubattu (N.B.: si bolies consultai su ditzionàriu foras de sa retza, podies comuncàs scarrigai is lìberus chi sunt inoxi: s'unu po sa prima parti A-L  e s'àtru puru po sa segunda parti M-Z ). 
**Italiano - Sardu 
** Logudoresu  / Campidanesu  / Nugoresu  - Italiano
** A pitzu de sa botànica (prantas e matas)
***A-P 
***P-Z 
** A pitzu de s'itiologia (piscis) 
** A pitzu de s'ornitologia (pugionis) 
** A pitzu de sa Zoologia (animàlis vàrius) 
* Sa lìngua sarda 
* Glossàriu isperimentale cunforma a sas normas de referèntzia a caràtere isperimentale pro sa limba sarda iscrita 
* Ammentus in lìngua sarda - Sardegna Digital Library